**APSTIPRINĀTS**

 Nominācijas komisijas

 2016.gada 01.decembra sēdē

 (protokols Nr.1)

**Ērgļu pagasta SIA „ŪDAS”**

**valdes locekļa amata kandidātu atlases nolikums**

**I. Vispārīgie jautājumi**

1. Šis nolikums nosaka Ērgļu pagasta SIA „ŪDAS” (turpmāk – Sabiedrība) valdes locekļa amata kandidātu atlases (turpmāk – atlase) organizēšanas un norises kārtību.
2. Atlases mērķis ir izvēlēties kandidātu Ērgļu pagasta SIA „ŪDAS” valdes locekļa amatam.
3. Atlasi organizē nominācijas komisija, kas izveidota ar Ērgļu novada domes priekšsēdētāja Guntara Velča 2016.gada 29.novembra rīkojumu Nr.24-1/3-04.

**II. Amata kandidātu atlases priekšmets**

1. Valdes locekļa atbildību nosaka Publiskas personas kapitāla daļu un kapitālsabiedrību pārvaldības likums un Komerclikums.
2. Valdes locekļa galvenie pienākumi:
	1. nodrošināt Sabiedrības pamatdarbību, administratīvo, saimniecisko un finanšu vadību;
	2. plānot, vadīt un koordinēt Sabiedrības darbu kopumā;
	3. veicināt Sabiedrībā esošo pakalpojumu efektivitātes paaugstināšanu un jaunu pakalpojumu ieviešanu;
	4. noteikt ekonomiskos un tehniskās attīstības rādītājus;
	5. vadīt ikdienas darījumus, operatīvos darba procesus (piemēram, darījumu slēgšana ar piegādātājiem, klientiem, citām iestādēm, biedrībām un nodibinājumiem, organizācijām);
	6. pārstāvēt Sabiedrības darījumos ar citiem uzņēmumiem, tai skaitā valsts pārvaldes iestādēm vai citām valsts varas institūcijām;
	7. kontrolēt izdevumus, nodrošināt materiāltehnisko un citu resursu apgādes plānošanu un to racionālu izmantošanu;
	8. izvēlēties un apmācīt personālu un kontrolēt tā pienākumu izpildi;
	9. analizēt un novērtēt Sabiedrības darbību, tās rezultātus un ziņot par tiem Ērgļu novada pašvaldības domei un/vai Sabiedrības kapitāla daļu turētāja pārstāvim;
	10. organizēt operatīvo, grāmatvedības, statistisko uzskaiti un pārskatus par vadītā Sabiedrības darbību;
	11. nodrošināt vides aizsardzību.

**III. Prasības kandidātiem**

1. Atbilstība Publiskas personas kapitāla daļu un kapitālsabiedrību pārvaldības likuma 79.panta otrās daļas prasībām.
2. Atbilstība likuma “Par interešu konflikta novēršanu valsts amatpersonu darbībā” prasībām.
3. Valsts valodas prasme augstākajā līmenī (C līmeņa 1.pakāpe).
4. Augstākā izglītība inženiertehniskā specialitātē.
5. Izpratne par pašvaldības kapitālsabiedrību darbību kopumā, kā arī ūdenssaimniecības sabiedrisko pakalpojumu un nekustamā īpašuma pārvaldīšanas un apsaimniekošanas jomā. Izpratne par pašvaldības pārvaldes uzdevumu deleģējumu kapitālsabiedrībai.
6. Stratēģiskās plānošanas prasme, mērķtiecība, prasme formulēt viedokli un organizēt lēmumu pieņemšanu.
7. Spēja noteikt mērķus un plānot savas darbības.
8. Spēja pieņemt lēmumus un uzņemties atbildību.
9. Spēja veidot pozitīvas attiecības un uzņemties vadītāja lomu, lai nodrošinātu kapitālsabiedrības mērķu sasniegšanu.
10. Prasme strādāt ar mūsdienu sakaru un informācijas līdzekļiem.
11. B kategorijas autovadītāja apliecība.

**IV. Pieteikuma iesniegšanas kārtība**

1. Sabiedrības valdes locekļa amata kandidātu atlasē var piedalīties persona, kura atbilst visām šajā nolikumā amata kandidātam izvirzītajām prasībām.
2. Pieteikums jāiesniedz līdz 2016.gada 20.decembrim, plkst. 17.00, slēgtajā aploksnē personīgi vai sūtot elektroniski pa e-pastu ergli@ergli.lv vai pa pastu Ērgļu novada pašvaldībai, Rīgas iela 10, Ērgļi, Ērgļu novads, LV-4840, ar norādi “Pieteikums Ērgļu pagasta SIA „ŪDAS” valdes locekļa amata kandidātu atlasei”. Pieteikumam jābūt nogādātam norādītajā adresē līdz augstākminētajam termiņam.
3. Pieteikums satur šādus dokumentus:
	1. pieteikuma vēstuli, kurā apliecina savu atbilstību nolikumā izvirzītajām prasībām, kā arī apliecinājumu, ka:
		1. nav bijis sodīts par tīšu noziedzīgu nodarījumu, neatkarīgi no sodāmības dzēšanas vai noņemšanas;
		2. nav atņemtas tiesības veikt noteiktu vai visu veidu komercdarbību vai citu profesionālo darbību, pamatojoties uz kriminālprocesa ietvaros pieņemtu nolēmumu;
		3. tiesa nav atzinusi par maksātnespējīgu parādnieku;
		4. ievērojot likuma “Par interešu konflikta novēršanu valsts amatpersonas darbībā” 7.panta 53.daļa noteiktos ierobežojumus, novērsīs iespējamās interešu konflikta situācijas, ja tiks ievēlēts valdes locekļa amatā.

Pieteikuma vēstulē jānorāda kandidāta kontaktinformācija (pasta adrese, e-pasta adrese, tālruņa numurs);

* 1. dzīves un darba apraksts (CV), kurā iekļauts pašvērtējums par valodu zināšanām;
	2. izglītību apliecinošu dokumentu kopijas;
	3. valsts valodas prasmes apliecība, atbilstoši nepieciešamajam valsts valodas prasmes līmenim un pakāpei – augstākā līmeņa 1. pakāpei C1 (izņemot personas, kuras ieguvušas pamata, vidējo vai augstāko izglītību akreditētās programmās latviešu valodā);
	4. citus dokumentus, kas apliecina kandidātam izvirzīto prasību izpildi (piemēram, references, atsauksmes, rekomendācijas, sertifikātu, apliecību kopijas utt.).

**V. Nominācijas komisijas darba organizācija**

1. Visus ar atlases norisi saistītos jautājumus risina nominācijas komisija. Tā savas kompetences ietvaros pieņem lēmumus, kā arī veic citas darbības, kas izriet no šī nolikuma.
2. Nominācijas komisija darbu veic Ērgļu novada domes telpās.
3. Kandidātu atlase notiek nominācijas komisijās sēdēs. Sēdes vada nominācijas komisijas priekšsēdētājs.
4. Nominācijas komisijas sēdes tiek protokolētas. Sēžu protokolēšanu veic nominācijas komisijas sekretārs. Protokolu vienā eksemplārā paraksta nominācijas komisijas priekšsēdētājs, visi komisijas locekļi un komisijas sekretārs.
5. Nominācijas komisija ir lemttiesīga, ja komisijas sēdē piedalās vismaz divi komisijas locekļi.
6. Pieteikumu un tam pievienoto dokumentu izskatīšanas un izvērtēšanas laikā nominācijas komisija ir tiesīga prasīt no kandidātiem papildus informāciju.
7. Kandidātu atbilstību Sabiedrības valdes locekļa amatam noteiktajām prasībām nosaka atbilstoši nolikumā noteiktajiem vērtēšanas kritērijiem.
8. Nominācijas komisija izvērtē Sabiedrības valdes locekļa amata kandidātus un vienu kandidātu izvirza valdes locekļa amatam.

**VI. Pieteikumu izskatīšana, vērtēšanas kritēriji, lēmuma pieņemšana**

1. Kandidātu atlases nominācijas komisija vienas darba dienas laikā pēc pieteikumu iesniegšanas termiņa beigām atver aploksnes un atlasa tos pieteikumus, kuri satur visus pretendentu atlasei nepieciešamos dokumentus (nolikuma 19.punkts). Ja nav iesniegti visi nolikuma 19.punktā minētie dokumenti, pieteikums tālāk netiek vērtēts.
2. Kandidātu atlases nominācijas komisija izvērtē iesniegto dokumentu atbilstību nolikuma III.daļā minētajām prasībām.
3. Pamatojoties uz kandidātu atlases veikto izvērtēšanu, nominācijas komisija ar balsu vairākumu (ja vienāds balsu skaits, izšķirošā ir komisijas priekšsēdētāja balss), atklāti balsojot, pieņem vienu no šādiem lēmumiem:
	1. izvēlas pretendentu, kas vislabāk atbilst Sabiedrības valdes locekļa amatam izvirzītajām prasībām un iesaka to Sabiedrības kapitāla daļu turētāja pārstāvim;
	2. noraida visus kandidātus, par to informē Sabiedrības kapitāla daļu turētāja pārstāvi un ierosina Sabiedrības kapitāldaļu turētāja pārstāvim izsludināt atkārtotu kandidātu atlasi.
4. Nominācijas komisija izvirzītā kandidāta iesniegtos dokumentus kopā ar protokolu iesniedz Sabiedrības kapitāla daļu turētāja pārstāvim izskatīšanai domes sēdē.
5. Ja neviens no kandidātiem nav apstiprināts par amatu kandidātu atlases uzvarētāju, Sabiedrības kapitāldaļu turētāja pārstāvis izsludina jaunu Sabiedrības valdes locekļa amata kandidātu atlasi.

**VII. Noslēguma jautājumi**

1. Paziņojums par kandidātu atlasi un kandidātu atlases nolikums tiek publicēts Ērgļu novada pašvaldības mājaslapā [www.ergli.lv](http://www.ergli.lv) internetā un saglabāts līdz kandidātu atlases pieteikuma iesniegšanas pēdējai dienai.
2. Kandidātu atlase uzskatāma par notikušu un nominācijas komisija beidz savu darbu ar brīdi, kad tiek pieņemts lēmums un parakstītais protokols par kandidātu atlases rezultātiem iesniegts Sabiedrības kapitāldaļu turētāja pārstāvim.
3. Nominācijas komisija atlases gaitu nekomentē.
4. Kandidātu atlases laikā iesniegtie materiāli kandidātam atpakaļ netiek izsniegti, izņemot gadījumu, ja kandidāts ir nokavējis pieteikuma iesniegšanas termiņu.

Nominācijas komisijas priekšsēdētājs M.Grīnbergs